***οδηγίες προς τον/την εκπαιδευτικό***

Τον συνδυασμό αυ μαθαίνουμε σε αυτήν την ενότητα. Ο/η εκπαιδευτικός παρωθείται να μελετήσει τη θεωρητική τεκμηρίωση σχετικά με τους συνδυασμούς που έχει καταχωρισθεί στις οδηγίες του προηγούμενου φύλλου εργασίας.

Σε ό,τι αφορά στη μεθόδευση της διδασκαλίας, έχουμε να παρατηρήσουμε τα εξής. Αρχίζουμε με ένα κείμενο στο οποίο υπάρχουν πολλές λέξεις που περιέχουν το συνδυασμό αυ. Ο/η εκπαιδευτικός θα πρέπει να διαβάσει αργά και προσεκτικά το σχετικό κείμενο, να γράψει τις επίμαχες λέξεις στον πίνακα και να εξηγήσει στους μαθητές του τη διπλή προφορά αυτού του συνδυασμού. Επίσης, θα καλέσει τους μαθητές και τις μαθήτριές του να προφέρουν κι αυτοί τις λέξεις αυτές. Στη συνέχεια οι μαθητές θα κληθούν να εντοπίσουν και να κυκλώσουν το συνδυασμό αυ σε μια σειρά από λέξεις και να γράψουν λέξεις που το περιέχουν στην άσκηση της σελίδας 2. Με αυτήν την άσκηση αναμένεται οι μαθητές να εξοικειωθούν περισσότερο με τη γραφή του.

Έπονται δύο ασκήσεις οι οποίες έχουν και άλλες φορές τεθεί σε αυτά τα φύλλα εργασίας. Στην μεν άσκηση 3 θα πρέπει να εντοπιστούν τα μέρη που αποτελούν τη λέξη, ενώ στην αμέσως επόμενη άσκηση θα πρέπει να εντοπιστεί η λέξη που περιέχει τον διδασκόμενο συνδυασμό ανάμεσα σε αρκετές άλλες.

Ακολουθεί μια δημιουργική άσκηση-παιχνίδι στην οποία οι μαθητές και οι μαθήτριες θα πρέπει να σκεφτούν τι δείχνουν οι καρτέλες, σε ποιες από τις λέξεις το αυ προφέρεται ως /af/ και σε ποιες προφέρεται ως /av/ και να κατηγοριοποιήσουν τα μεν στην σελίδα που δείχνει έναν ναύτη, τα δε στη σελίδα που δείχνει μια σαύρα.

Οι καρτέλες της άσκησης 5 δείχνουν τα εξής φαινόμενα και αντικείμενα.

σελίδα 5: αυγή, σταυρόλεξο, πύραυλος, αυτοκίνητο, κεραυνός, αυλάκι

σελίδα 6: διασταύρωση, ναυάγιο, τραυματίας, αυλή, αυτοκράτορας, θησαυρός

σελίδα 7: ταυτότητα, αυτοκίνητο, αύξηση, ναυάγιο, αυγή

Ορισμένες εικόνες δηλώνουν ίδια φυσικά φαινόμενα (π.χ. αυγή) ή αντικείμενα (π.χ. ναυάγιο). Προέβημεν σε αυτή την επιλογή επειδή θέλαμε να κάνουμε πιο πλούσιο το παιχνίδι, δηλαδή να υπάρχουν περισσότερες κάρτες και μεγαλύτερα περιθώρια παιχνιδιού για τους/τις συμμετέχοντες/χουσες. Το παιχνίδι συνοδεύεται από τις δύο σελίδες με την εικόνα του ναύτη και της σαύρας, οι οποίες θα πρέπει να εκτυπωθούν έγχρωμες και σε μέγεθος Α3, να πλαστικοποιηθούν (για να ξαναχρησιμοποιηθούν) και σε αυτές οι μαθητές να κολλάνε ή να καρφιτσώνουν τις κάρτες που δείχνουν φυσικά φαινόμενα ή καταστάσεις πoυ προφέρονται με /av/ ή με /af/.

Το φύλλο εργασίας ολοκληρώνεται με τις καθιερωμένες ασκήσεις φωνολογικής ενημερότητας.

Όλες αυτές, λοιπόν, είναι οι διδακτικές πρωτοβουλίες με τις οποίες μεθοδεύουμε την εκπλήρωση των στόχων αυτής της ενότητας.